ประกาศประธานศาลปกครองสูงสุด


เรื่อง อํานาจหน้าที่ของประธานศาลปกครองสูงสุดและอธิบดีศาลปกครองชั้นต้น


และการแต่งตั้งให้ตุลาการศาลปกครองชั้นต้นปฏิบัติหน้าที่ตุลาการ


หัวหน้าคณะศาลปกครองชั้นต้น[1](#fn1)


โดยที่มาตรา ๒๘ วรรคหนึ่งและวรรคสอง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ บัญญัติให้ประธานศาลปกครองสูงสุดรับผิดชอบให้งานของศาลปกครองเป็นไปโดยเรียบร้อย และอธิบดีศาลปกครองชั้นต้นรับผิดชอบให้งานของศาลปกครองชั้นต้นเป็นไปโดยเรียบร้อย ตามระเบียบที่ ก.ศป. กําหนดโดยความเห็นชอบของที่ประชุมใหญ่ตุลาการในศาลปกครองสูงสุด แต่ในขณะนี้ยังไม่สามารถดําเนินการออกระเบียบดังกล่าวได้ เนื่องจากยังมีกรรมการตุลาการศาลปกครองไม่ครบตามที่กฎหมายกําหนดเป็น ก.ศป. แต่การเปิดทําการศาลปกครองจําเป็นต้องให้ประธานศาลปกครองสูงสุดและอธิบดีศาลปกครองชั้นต้นมีอํานาจหน้าที่บางประการเพื่อให้กระบวนพิจารณาพิพากษาคดีปกครองในศาลปกครองสูงสุดและศาลปกครองชั้นต้นที่เปิดทําการสามารถดําเนินการไปได้


นอกจากนั้น โดยที่มาตรา ๙๙ แห่งพระราชบัญญัติจัดตั้งศาลปกครองและวิธีพิจารณาคดีปกครองพ.ศ. ๒๕๔๒ บัญญัติเป็นบทเฉพาะกาลให้ที่ประชุมใหญ่ตุลาการในศาลปกครองสูงสุดคัดเลือกอธิบดีศาลปกครองชั้นต้นและรองอธิบดีศาลปกครองชั้นต้นไว้โดยมิได้กําหนดให้มีการคัดเลือกตุลาการหัวหน้าคณะศาลปกครองชั้นต้น แต่ในการเปิดทําการศาลปกครองชั้นต้นจําเป็นจะต้องมีการจัดองค์คณะและมีตุลาการหัวหน้าคณะเพื่อทําหน้าที่จ่ายสํานวนและแต่งตั้งตุลาการเจ้าของสํานวนตามอํานาจหน้าที่ที่บัญญัติในพระราชบัญญัติดังกล่าว


เพื่อแก้ไขข้อขัดข้องในการปฏิบัติราชการของศาลปกครองดังกล่าวเป็นการชั่วคราว ที่ประชุมใหญ่ตุลาการในศาลปกครองสูงสุดจึงมีมติเห็นชอบให้ประธานศาลปกครองสูงสุดใช้อํานาจทั่วไปในการรับผิดชอบงานของศาลปกครองให้เป็นไปโดยเรียบร้อยตามมาตรา ๒๘ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ และเห็นชอบให้ประธานศาลปกครองสูงสุดออกประกาศไว้ดังต่อไปนี้


ข้อ ๑ ในระยะเริ่มแรกที่ยังไม่มีระเบียบ ก.ศป. ตามมาตรา ๒๘


(๑) ให้ประธานศาลปกครองสูงสุดมีอํานาจดังต่อไปนี้


(ก) ดําเนินกระบวนพิจารณาและพิพากษาหรือคําสั่งคดีใดๆ แทนตุลาการศาลปกครองคนใดในองค์คณะ ในกรณีที่มีเหตุสุดวิสัยหรือเหตุจําเป็นอื่นอันมิอาจก้าวล่วงได้ ทําให้ตุลาการศาลปกครองในองค์คณะนั้นไม่อาจปฏิบัติหน้าที่ได้


(ข) เข้าร่วมกับองค์คณะในการดําเนินกระบวนพิจารณาและพิพากษาหรือมีคําสั่งคดีที่มีความสําคัญเป็นพิเศษ แต่ถ้าจะร่วมกับองค์คณะทําคําพิพากษาหรือมีคําสั่งจะต้องปรากฏว่า ประธานศาลปกครองสูงสุดได้ร่วมในการนั่งพิจารณาคดีนั้น หรือเป็นกรณีตาม (ก)


(ค) สั่งให้ตุลาการศาลปกครองไปช่วยทํางานชั่วคราวในกรณีจําเป็นเพื่อประโยชน์แก่ราชการศาลปกครองในตําแหน่งตุลาการศาลปกครองที่ไม่ต่ํากว่าตําแหน่งที่ผู้นั้นดํารงอยู่ได้ โดยมีกําหนดระยะเวลาไม่เกินหกเดือน


(ง) ออกคําสั่งในเรื่องต่างๆ ตามที่กฎหมายหรือระเบียบที่เกี่ยวข้องให้อํานาจไว้หรือสั่งคําขอหรือคําร้องต่างๆ ที่ยื่นต่อตนตามบทบัญญัติแห่งกฎหมายหรือระเบียบที่เกี่ยวข้อง


(จ) วางระเบียบราชการศาลของศาลเพื่อให้กิจการของศาลดําเนินไปโดยเรียบร้อยและเป็นระเบียบเดียวกัน รวมทั้งสอดส่องดูแลและระมัดระวังการปฏิบัติงานของศาลในการใช้ระเบียบวิธีการต่างๆ ที่กําหนดขึ้นโดยกฎหมายหรือโดยประการอื่นให้เป็นไปโดยถูกต้อง


(ฉ) ให้คําแนะนําแก่ตุลาการศาลปกครองในการปฏิบัติหน้าที่


(ช) สั่งให้ตุลาการศาลปกครองหรือพนักงานคดีปกครองที่ทําหน้าที่ช่วยตุลาการศาลปกครองรายงานเกี่ยวกับคดีหรือรายงานกิจการอื่นของศาล


(๒) ให้อธิบดีศาลปกครองชั้นต้นมีอํานาจที่ดังต่อไปนี้


(ก) ดําเนินกระบวนพิจารณาและพิพากษาหรือมีคําสั่งคดีใดๆ แทนตุลาการศาลปกครองคนใดในองค์คณะในศาลของตน ในกรณีที่มีเหตุสุดวิสัยหรือเหตุจําเป็นอื่นอันมิอาจก้าวล่วงได้ ทําให้ตุลาการศาลปกครองในองค์คณะนั้นไม่อาจปฏิบัติหน้าที่ได้


(ข) เข้าร่วมกับองค์คณะในศาลของตนในการดําเนินกระบวนพิจารณาและพิพากษาหรือมีคําสั่งคดีที่มีความสําคัญพิเศษ แต่ถ้าจะร่วมกับองค์คณะทําคําพิพากษาหรือมีคําสั่งจะต้องปรากฏว่าอธิบดีศาลปกครองชั้นต้นได้ร่วมในการนั่งพิจารณาคดีนั้น หรือเป็นกรณีตาม (ก)


(ค) ออกคําสั่งในเรื่องต่างๆ ตามที่กฎหมายหรือระเบียบที่เกี่ยวข้องให้อํานาจไว้หรือสั่งคําขอหรือคําร้องต่างๆ ที่ยื่นต่อตนตามบทบัญญัติแห่งกฎหมายหรือระเบียบที่เกี่ยวข้อง


(ง) สอดส่องดูแลและระมัดระวังการปฏิบัติงานของศาลของตนในการใช้ระเบียบวิธีการต่างๆที่ตั้งขึ้นโดยกฎหมายหรือโดยประการอื่นให้เป็นไปโดยถูกต้อง


(จ) ให้คําแนะนําแก่ตุลาการศาลปกครองในศาลของตนในการปฏิบัติหน้าที่


(ฉ) สั่งให้ตุลาการศาลปกครองหรือพนักงานคดีปกครองที่ทําหน้าที่ช่วยตุลาการศาลปกครองรายงานเกี่ยวกับคดีหรือรายงานกิจการอื่นของศาลของตน


ข้อ ๒ ในระยะเริ่มแรกที่ยังไม่อาจแต่งตั้งตุลาการหัวหน้าคณะศาลปกครองชั้นต้นตามมาตรา ๑๙ ได้ ที่ประชุมใหญ่ตุลาการในศาลปกครองสูงสุดอาจกําหนดให้ตุลาการในศาลปกครองชั้นต้นคนใดทําหน้าที่ตุลาการหัวหน้าคณะศาลปกครองชั้นต้นในจํานวนที่เหมาะสมไปพลางก่อนได้


ข้อ ๓ เมื่อมีคณะกรรมการตุลาการศาลปกครองครบตามที่กฎหมายกําหนดเป็น ก.ศป. แล้วให้ดําเนินการแต่งตั้งตุลาการหัวหน้าคณะศาลปกครองชั้นต้นตามที่บัญญัติไว้ในมาตรา ๑๙ วรรคสองและออกระเบียบ ก.ปศ. ตามที่บัญญัติไว้ในมาตรา ๒๘ วรรคหนึ่งและวรรคสอง โดยเร็วต่อไป


ประกาศ ณ วันที่ ๑๔ กุมภาพันธ์ พ.ศ. ๒๕๔๔


อักขราทร จุฬารัตน


ประธานศาลปกครองสูงสุด





---


1.